**Vendim nr. 63 datë 07.04.2021**

Mbledhja e Gjyqtarëve të Gjykatës Kushtetuese të Republikës së Shqipërisë, e përbërë nga: Vitore Tusha, Kryetare, Elsa Toska, Marsida Xhaferllari, Fiona Papajorgji, Altin Binaj, Sonila Bejtja, Përparim Kalo, anëtarë, në datën 07.04.2021 mori në shqyrtim paraprak kërkesën nr. 1 (P) 2021 të Regjistrit Themeltar, që i përket:

**KËRKUESE: PARTIA KONSERVATORE KOMBËTARE ALBANIA**

**OBJEKTI: Shfuqizimi i zgjedhjeve pёr qeverisjen vendore, të mbajtura më 30 qershor 2019, të lejuara nga Komisioni Qendror i Zgjedhjeve, si tё papajtueshme me Kushtetutën e Republikës së Shqipërisë.**

**BAZA LIGJORE:** Nenet 1, 3, pika 2, 4, pika 2, 7, 15, 45, pika 1, 86, pika 1, 88, pika 3, 92, shkronja “gj” dhe 93 të Kushtetutës së Republikës së Shqipërisë; Kodi Zgjedhor, i miratuar me ligjin nr. 10019, datë 29.12.2008, i ndryshuar (*Kodi Zgjedhor*); nenet 27, 49, pika 3, shkronja “d” dhe 76 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese”, të ndryshuar (*ligji nr. 8577/2000*).

Mbledhja e Gjyqtarëve të Gjykatës Kushtetuese (*Mbledhja e Gjyqtarëve*), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

**Rrethanat e çështjes**

1. Partia Kombёtare Konservatore Albania (*kёrkuesja*) ёshtё person juridik, i regjistruar fillimisht si parti politike me emrin Forca Albania me vendimin nr. 1935, datë 14.06.2000 të Gjykatës së Rrethit Tiranë. Mё pas, ajo ka ndryshuar emrin në Partia Konservatore Albania, ndryshim i miratuar me vendimin nr. 8826, datë 04.11.2016 të Gjykatës së Rrethit Gjyqësor Tiranë. Me vendimin nr. 374 të Regjistrit Themeltar, datë 20.02.2017 të Gjykatës së Rrethit Gjyqësor Tiranë, kërkuesja ka ndryshuar pёrsёri emrin nga Partia Konservatore Albania nё Partia Kombёtare Konservatore Albania.
2. Me dekretin nr. 10928, datë 05.11.2018 (*dekreti i parё*), Presidenti i Republikës së Shqipërisë (*Presidenti*) ka caktuar datën 30 qershor 2019 për zhvillimin e zgjedhjeve për organet e qeverisjes vendore.
3. Më pas, me dekretin nr. 11199/2019, datё 10.06.2019 (*dekreti i dytё*), Presidenti ka vendosur: “*Shfuqizimin e Dekretit nr.10928, datë 5.11.2018 "Për caktimin e datës së zgjedhjeve për organet e qeverisjes vendore*", *duke anuluar datën 30 qershor 2019, si ditë të zhvillimit të zgjedhjeve për organet e qeverisjes vendore në Republikën e Shqipërisë.*”.
4. Komisioni Qendror i Zgjedhjeve (*KQZ*), me vendimin nr. 836, datë 13.06.2019, ka rrёzuar kёrkesёn e njё subjekti tjetёr zgjedhor pёr çregjistrimin e tij nga procesi zgjedhor, me pretendimin se zgjedhjet nuk duhet tё zhvilloheshin nё datёn 30 qershor 2019, por nё datёn 15 tetor 2019, tё caktuar me dekretin e dytë të Presidentit. KQZ-ja *e konstatoi dekretin e dytё të Presidentit absolutisht të pavlefshëm, bazuar nё dispozitat e Kodit tё Procedurave Administrative.*
5. Vendimi i mёsipёrm u la nё fuqi nga Kolegji Zgjedhor dhe mbi kёtё bazё KQZ-ja organizoi dhe drejtoi procesin zgjedhor nё datёn 30 qershor 2019.
6. Nga pёrmbajtja e kёrkesёs (faqe 2, pika II) rezulton se kёrkuesja është regjistruar si subjekt zgjedhor për zgjedhjet e qeverisjes vendore të vitit 2019 dhe ka marrë pjesë në to.
7. Në datën 11.01.2021 ajo i është drejtuar Gjykatës Kushtetuese (*Gjykata*), duke kërkuar shfuqizimin e zgjedhjeve pёr organet e qeverisjes vendore të datës 30 qershor 2019, të lejuara nga KQZ-ja, si të papajtueshme me Kushtetutën.
8. Kolegji i Gjykatës në datën 10.03.2021 ka vendosur kalimin e kërkesës për shqyrtim paraprak në Mbledhjen e Gjyqtarëve.

**II**

**Pretendimet e kërkueses**

1. ***Kërkuesja***, ***Partia Kombёtare Konservatore Albania***, pretendon, në mënyrë të përmbledhur, se i ёshtë cenuar e *drejta e barazisё zgjedhore,* e parashikuar në nenin 45 të Kushtetutës, pasi zgjedhjet vendore janё zhvilluar pa konkurrim.

**III**

**Vlerësimi i Mbledhjes së Gjyqtarëve**

1. *Për legjitimimin e kërkueses*

10. Kërkuesja është parti politike e regjistruar si person juridik sipas ligjit nr. 8580, datë 17.02.2000 “Për partitë politike”, të ndryshuar, me vendimin gjyqësor nr. 1935, datë 14.06.2000 të Gjykatës së Rrethit Tiranë. Sipas neneve 131, pika 1, shkronja “a” dhe 134, pika 1, shkronja “gj”, të Kushtetutës, si dhe nenit 49, pika 3, shkronja “d”, të ligjit nr. 8577/2000, partitë politike kanë të drejtë të kёrkojnё kontrollin e pajtueshmërisë sё ligjit ose tё akteve të tjera normative me Kushtetutën, ose marrëveshjet ndërkombëtare.

11. Bazuar në nenin 134, pika 2, të Kushtetutës, si dhe në nenin 49, pika 3, shkronja “d” dhe pika 4, të ligjit nr. 8577/2000, partitё politike bëjnë pjesë në rrethin e subjekteve që mund të paraqesin kërkesë në Gjykatën Kushtetuese vetëm për çështje që lidhen me interesat e tyre, pra kanё detyrimin të provojnë në çdo rast se çështja lidhet drejtpërdrejt me të drejtat dhe liritë e parashikuara nga Kushtetuta ose me qëllimin e veprimtarisë së tyre.

12. Gjykata Kushtetuese ka tashmë një praktikë të konsoliduar për çështjet e justifikimit të interesit të subjekteve që përfshihen në nenin 134, pika 2, të Kushtetutës, ku bëjnë pjesë edhe partitë politike. Interesi i një subjekti të tillë quhet i justifikuar nëse arrin të provojё se pasoja negative është e drejtpërdrejtë, reale dhe, sipas rastit, e lidhur ngushtë me funksionet e organizatës respektive *(shih vendimet nr.15, datë 15.04.2010; nr. 40, datë 16.11.2007 të Gjykatës Kushtetuese)*.

13. Për legjitimimin e partive politike, Gjykata Kushtetuese ka vlerësuar se mundësia e tyre për të vënë në lëvizje kontrollin kushtetues ekziston kur ato kundërshtojnë dispozitat e akteve normative, të cilat cenojnë statusin e tyre kushtetues dhe, bashkë me të, edhe pjesëmarrjen e tyre në ushtrimin e vullnetit shtetëror. Të tilla mund të jenë aktet që përcaktojnë deklarimin e pasurive, financimin e tyre nga shteti ose subjekte të tjera, dhënien e shansit të barabartë të gjitha partive për të marrë pushtetin, mënyrën e organizimit dhe të ushtrimit të veprimtarisë së tyre politike jo vetëm gjatë zgjedhjeve, por edhe në periudhën midis tyre (*shih vendimet nr. 28, datë 09.05.2012 ; nr. 15, datë 15.04.2010 të Gjykatës Kushtetuese).*

14. Duke iu kthyer çështjes konkrete, Mbledhja e Gjyqtarëve vëren se kërkuesja është regjistruar si subjekt zgjedhor për zgjedhjet e qeverisjes vendore të vitit 2019 dhe ka marrë pjesë në to, çka përputhet plotësisht me misionin, qëllimin dhe interesin kryesor të një partie politike. Megjithatë, ajo kërkon shfuqizimin e zgjedhjeve vendore të zhvilluara mё 30 qershor 2019, të lejuara nga KQZ-ja, të cilat ajo deklaron se nuk i njeh. Sipas saj, duke shfuqizuar dekretin e dytë të Presidentit, që ka ndryshuar datën e zgjedhjeve, KQZ-ja ka uzurpuar kompetencat ligjore të këtij të fundit dhe ka cenuar të drejtën e barazisë zgjedhore, pasi zgjedhjet vendore janё zhvilluar pa konkurrim. Ajo pretendon se dekreti i Presidentit, që ka ndryshuar datën e zgjedhjeve, duhet tё zbatohej detyrimisht nga KQZ-ja.

15. Referuar pretendimeve tё parashtruara nga kёrkuesja, Mbledhja e Gjyqtarëve konstaton se ato, në thelb, lidhen me kundërshtimin e qëndrimit qё KQZ-ja ka mbajtur në lidhje me dekretin e dytё tё Presidentit që shfuqizoi dekretin e mёparshёm tё tij, i cili caktonte datën 30 qershor për zhvillimin e zgjedhjeve vendore dhe caktoi si datë të re të zgjedhjeve datёn 13 tetor 2019.

16. Siç është përmendur edhe më sipër, kërkuesja, sipas nenit 134, pika 2, të Kushtetutës dhe nenit 49, pika 3, shkronja “d”, të ligjit nr. 8577/2000, ka legjitimitet të kushtëzuar dhe, si e tillë, ajo detyrohet të provojë interesin e saj për vënien në lëvizje të kontrollit kushtetues, duke parashtruar saktësisht argumentet për cenimin e drejtpërdrejtë dhe real që akti i kundërshtuar u shkakton interesave të saj, që, sipas rastit, përfshijnë të drejtat ose funksionet kushtetuese.

17. Mbledhja e Gjyqtarёve vёren se kërkuesja ёshtё regjistruar si subjekt zgjedhor për zgjedhjet vendore të zhvilluara më 30 qershor 2019, ka marrё pjesё nё zgjedhje dhe nuk e ka kundёrshtuar rezultatin e tyre. Mbledhja e Gjyqtarëve vlerëson se kërkuesja nuk legjitimohet *ratione personae,* pasi nuk provon interesin e saj të drejtpërdrejtë në kuptim të normave dhe standardeve kushtetuese. Në nxjerrjen e këtij përfundimi, Mbledhja e Gjyqtarëve mban në konsideratë se kërkuesja nuk ka parashtruar asnjë argument për të provuar interesin e saj të drejtpërdrejtë dhe pasojat negative të ardhura ose të pritshme që i vijnë asaj nga akti i kundërshtuar.

18. Si përfundim, bazuar në sa më sipër dhe në kriteret paraprake tё nenit 71/a të ligjit 8577/2000, Mbledhja e Gjyqtarёve vlerёson se kërkuesja nuk legjitimohet pёr të vёnё nё lёvizje Gjykatën nё lidhje me objektin e kërkesës.

19. Mbledhja e Gjyqtarëve sjell, gjithashtu, nё vёmendje tё kёrkueses rёndёsinё qё ka nё njё proces kushtetues aspekti formal i paraqitjes sё kёrkesёs dhe cilёsia e saj, madje kur flitet pёr subjekte si parti politike, tё pёrfaqёsuara nё gjykim edhe me avokat, pritmёritё pёr mёnyrёn e paraqitjes sё parashtrimeve e tё pretendimeve nё lidhje me saktёsinё dhe qartёsinё e kёrkesёs e tё dokumentacionit shoqёrues, janё shumё mё tё mёdha.

**PËR KËTO ARSYE,**

Mbledhja e Gjyqtarëve të Gjykatës Kushtetuese të Republikës së Shqipërisë, në bazë të nenit 31/a, pika 2, shkronja “d”, të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

Moskalimin e çështjes për shqyrtim në seancë plenare.